Mensehandel: Slagoffer se familie glo betrokke | Netwerk24
Deur Isabel Venter 17 Junie 2021 08:07
'n Ma en haar dogter van Heidelberg in Gauteng is in hegtenis geneem nadat hulle glo 'n minderjarige kind aan 'n mensehandelsindikaat probeer verkwansel het.
'n Spesiale taakmagspan van die polisie het die 13-jarige meisie Dinsdag gered voordat sy regtig verkoop kon word.
Lt.kol. Philani Nkwalase, polisiewoordvoerder, sê die verdagtes, tussen die ouderdom van 36 en 57, is stieffamilie van die kind.
"Wat nogal ontstellend is in hierdie situasie, is dat bevind is dat familielede betrokke was by 'n beweerde misdaad teen een van hul eie," het Nkwalase gesê.
Volgens 'n ingeligte bron woon die kind saam met haar pa en dié se meisie.
Dit is dié meisie en haar ma wat glo besluit het om die kind te verkoop.
Wat nogal ontstellend is in hierdie situasie, is dat bevind is dat familielede betrokke was.
Hulle het glo vooraf navraag gedoen oor wie daarin belang sal stel om 'n kind te koop.
Die polisie het 'n wenk gekry oor die beweerde transaksie en besluit om 'n lokval te stel.
Nkwalase sê in sy verklaring die verdagtes het na bewering saamgesweer om die kind vir R40 miljoen aan 'n sindikaat te verkoop.
Die lokval is gelei deur 'n span wat bestaan het uit die Valke, lede van die polisie in Vanderbijlpark en die eenheid teen gesinsgeweld en seksuele misdrywe in Vaalrand.
'n Tyd en plek is gereël naby Heidelberg. Nadat die "transaksie" beklink is, het die polisie die ma en haar dogter in hegtenis geneem.
Verder is ook beslag gelê op R30 000 en elektroniese toerusting, sê die polisie in hul verklaring.
Die kind is na 'n plek van veiligheid geneem.
Volgens Nkwalase sal die twee verdagtes na verwagting Donderdag in die landdroshof in Heidelberg verskyn op aanklagte van mensehandel, sameswering om 'n minderjarige te verkoop vir seksuele uitbuiting, ontvoering en die diefstal van 'n kind.